ЗэпэщIэтыныгъэм къыпащэ
Къэбэрдей-Балъкъэрым футболымкIэ 2016 гъэм и чемпионатым щIидзащ. Япэ джэгугъуитIым къарикIуахэм къызэригъэлъэгъуамкIэ, абы щызэхьэрхуэрэгъу нэхъыщхьэу щытынущ нэгъабэ дыщэ медалхэр къэзыхьа «Къэхъунымрэ» дыжьынымрэ республикэм и кубокымрэ зыIэрызыгъэхьа Бахъсэн и «Автозапчасть»-мрэ.
КъБР-м и чемпионхэм пэщIэдзэ джэгугъуитIыр хамэ стадионхэм щрагъэкIуэкIащ. Абы щхьэкIэ къэмынэу, «Къэхъуным» текIуэныгъэхэр зыIэригъэхьащ. Псом хуэмыдэу удэзыхьэх хъун хуейт 2014 гъэм республикэм щынэхъ лъэща «Кэнжэмрэ» къыкIэлъыкIуэ илъэсым дыщэхэр къэзыхьа къэхъундэсхэмрэ я зэIущIэр. АрщхьэкIэ джэгум зэпэщIэтыныгъэ гуэр щыщыIауэ пхужыIэнукъым. Командэхэр Кэнжэ къуажэм щыджэгуа пэтми, иджырей чемпионыр бжыгъэшхуэкIэ текIуащ.
Мурад инхэр зэриIэр ибзыщIыркъым «Автозапчасть»-м. ПэщIэдзэ джэгугъуитIри абы бжыгъэ зэщхькIэ, 3:0-у, къихьащ. Пэжщ, ахэр щекIуэкIар Бахъсэнщ икIи нэгъуэщI щIыпIэхэм ар нэхъ къыщыхагъэзыхьыну къыщIэкIынущ.
«Къэхъунымрэ» «Автозапчасть»-мрэ я зэныкъуэкъуныгъэм хыхьэну хуэбгъэфащэ хъунущ «Союз-Сэрмакъ» командэр. Ар «Велес»-мрэ «Тэрчымрэ» ефIэкIащ.
Лъэщу къыщIидзащ Нарткъалэ и «Нартми». Абыи япэ джэгугъуитIым очкоих щызыIэригъэхьащ.
Гуп нэхъыщхьэм мы гъэм къыхыхьа «Iэдиихум» «ХьэтIохъущыкъуейм», «ГорИС-179-Кавказкабель»-м зэхьэзэхуэр зэхуэмыдэу къыщIадзащ. Прохладнэдэсхэм тIури фIахьамэ, адрейхэм я очко бжыгъэм хагъэхъуащ.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и гуп нэхъыщхьэм щызэхэ-та пэщIэдзэ зэIущIэхэм къарикIуа бжыгъэхэм. Мис ахэр: япэ джэгугъуэм — «Нарт» (Нарткъалэ) — «Родник» (Псынэдахэ) — 2:1, «Горис-179-Кавказкабель» (Прохладнэ) — «ЛогоВАЗ» (Бабугент) — 1:2,«Велес» (Къэрэгъэш) — «Союз-Сэрмакъ» (Налшык) — 4:5, «Автозапчасть» (Бахъсэн) — «Кэнжэ» (Кэнжэ) — 3:0, «Бедик» (Аргудан) — «Къэхъун» (Къэхъун) — 1:2, «Псыгуэнсу» (Псыгуэнсу) — «Бахъсэн» (Бахъсэн) — 2:1, «Iэдииху» (Iэдииху) — «Спартак-Налшык-Д» (Налшык) — 1:1, «Тэрч» (Тэрч) — «ХьэтIохъущыкъуей» (ХьэтIохъущыкъуей) — 2:1; етIуанэ джэгугъуэ — «Автозапчасть» — «Велес» — 3:0,«Родник» — «Iэдииху» — 1:2, «Спартак-Налшык-Д» — «Псыгуэнсу» — 1:1, «Кэнжэ» — «Къэхъун» — 1:4, «Союз-Сэрмакъ» — «Тэрч» — 3:0, «ХьэтIохъущыкъуей» — «Горис-179-Кавказкабель» — 1:0, «ЛогоВАЗ» — «Нарт» — 2:4, «Бедик» — «Бахъсэн» — 3:0.
Хьэтау Ислъам.
